Story 73: Last Gud King Bilong Israel
JOSIAH hem eit year nomoa taem hem kamap king bilong tufala tribe bilong Israel long south. Hem young tumas for kamap king. So firstaem samfala man wea moa olo helpem hem for rulim datfala nation.
Taem Jo‧si′ah hem king for sevenfala year finis, hem start for lukaotem Jehovah. Hem followim example bilong olketa gudfala king olsem David, Jehosh′a‧phat and Hez‧e‧ki′ah. Then, taem hem young yet, Jos‧i′ah duim wanfala samting wea showimaot hem no fraet.
For longfala taem nao plande Israelite olketa nogud tumas. Olketa worshipim olketa giaman god. Olketa baodaon long olketa idol. So Jo‧si′ah go witim olketa man bilong hem and start for aotem giaman worship from datfala land. Diswan hem bigfala waka from plande pipol worshipim olketa giaman god. Iu savve lukim Jo‧si′ah and olketa man bilong hem long piksa wea pisisim olketa idol.
Bihaen, Jo‧si′ah markem thrifala man for fixim temple bilong Jehovah. Olketa kolektem selen from pipol and givim long olketa man hia for baem samting for waka wea olketa bae duim. Taem olketa gohed for waka long temple, hae priest Hil‧ki′ah faendem samting wea important tumas. Hem nao buk bilong law wea Jehovah hem markem Moses for raetem longfala taem go finis. Hem lus for plande year.
Olketa tekem disfala buk long Jo‧si′ah, and hem askem olketa for readim long hem. Taem hem lisin, Jo‧si′ah luksavve hao olketa pipol no obeyim olketa law bilong Jehovah. Hem feel sorre tumas abaotem diswan, so hem brekem kaleko bilong hem, olsem iu savve lukim long hia. Hem sei: ‘Jehovah hem kros witim iumi, bikos olketa dadi bilong iumi no keepim olketa law wea stap insaed long disfala buk.’
Jo‧si′ah komandim hae priest Hil‧ki′ah for faendemaot samting wea Jehovah bae duim long olketa. Hil‧ki′ah go long Hul′dah, wanfala woman wea hem profet, and askem hem. Hul′dah talem disfala message from Jehovah for tekem go bak long Jos‧i′ah: ‘Jerusalem and evri pipol bae kasem panis bikos olketa worshipim olketa giaman god and land hem fulap witim nogud fasin. Bat from iu, Jo‧si′ah, iu duim samting wea gud, disfala panis bae kam bihaen long taem wea iu dae.’
2 Chronicles 34:1-28.
Olketa Kwestin
- Josiah hem haomas year taem hem kamap king, and bihaen hem king for sevenfala year, wanem nao hem start for duim?
- Wanem nao iu lukim Josiah hem duim insaed long firstfala piksa?
- Wanem nao hae priest hem faendem taem olketa man fixim temple?
- Why nao Josiah brekem kaleko bilong hem?
- Wanem nao message from Jehovah wea datfala woman profet Huldah talem long Josiah?
Samfala extra kwestin
- Readim 2 Chronicles 34:1-28.
Hao nao Josiah hem example for olketa wea mas deal witim wei for growap witim parents wea no showimaot gudfala example? (2 Chron. 33:21-25; 34:1, 2; Ps. 27:10)
Wanem nao olketa important samting wea Josiah duim for apim tru worship long mek-8, mek-12, and mek-18 year long rul bilong hem? (2 Chron. 34:3, 8)
Wanem nao iumi savve lanem from example bilong King Josiah and Hae Priest Hilkiah saed long wei for lukaftarem ples wea iumi hipap for worshipim Jehovah? (2 Chron. 34:9-13; Prov. 11:14; 1 Cor. 10:31)
tpi_Latn tpi_Latn eng_Latn tpi_Latn tpi_Latn tpi_Latn tpi_Latn lus_Latn pol_Latn eng_Latn tpi_Latn lim_Latn tpi_Latn tpi_Latn nld_Latn lus_Latn eng_Latn tpi_Latn tpi_Latn